Ympäristöministeriö

PL 35

00023 VALTIONEUVOSTO

kirjaamo.ym@ymparisto.fi

Lausuntopyyntö 15.5.2014 YM038:00/2011

EHDOTUS MAA-AINESLAIN JA YMPÄRISTÖNSUOJELULAIN MUKAISTEN LUPAMENETTELYIDEN YHDISTÄMISEKSI

Ympäristöministeriö pyytää lausuntoa ehdotuksesta maa-aineslain ja ympäristönsuojelulain mukaisten lupamenettelyiden yhdistämiseksi. Hämeen elinkeino-, liikenne- ja ympäristökeskus lausuu ehdotuksesta seuraavaa.

Lupamenettelyiden yhdistäminen

Asetusluonnoksessa on esitetty maa-aineslain ja ympäristönsuojelulain mukaisten lupamenettelyiden yhdistämistä. Ehdotus on kaivattu ja kannatettava. Lupien yhteiskäsittely säästää eri tahojen aikaa ja vaivaa. Lisäksi tätä kautta selkiytyy maa-ainesluvan ja ympäristöluvan voimassaolon erilaisuuden aiheuttamat epäselvyydet.

Lausuntomenettelystä

Ehdotuksessa mainitaan, että yhteiskäsittelyssä olevista hakemuksista kunnan tulisi pyytää ELY-keskusten lausunto. Asiasta säädettäisiin ympäristönsuojeluasetuksessa. Kaikista yhteiskäsittelyssä ratkaistavista asioista kunnan ei ole tarpeen pyytää ELY-keskusten lausuntoa. Jatkossakin riittäisi, jos asetuksessa velvoitettaisiin kunta lausunnon pyytämiseen vain pohjavesialueille sijoittuvista hankkeista.

Valvontamenettelystä

Ehdotetut muutokset tarkentaisivat valvonnan työnjakoa ja siirtyminen yhteen valvontaviranomaiseen selkeyttäisi valvontatyötä myös ELY-keskuksissa. Ilmeisesti ELY-keskukset olisivat käytännön valvontaviranomaisena maa-ainesten oton osalta niissä yhteiskäsittelyluvissa, jotka käsitellään aluehallintovirastossa. Kovin yksiselitteisesti asiaa ei ehdotuksessa ole kuvattu ja asia kaipaisi selkeyttämistä. Esimerkiksi maa-ainesasetuksen tarkastusmenettelyjä koskevaa kohtaa (MAA 7 §) olisi hyvä täsmentää tältä osin, jos on tarkoitus, että ELY-keskukset hoitaisivat jatkossa alku- ja lopputarkastukset. Sama koskisi myös MAL 23a §:n mukaisia ottomääräilmoituksia, jotka tehdään nyt lupaviranomaiselle.

Valitusmenettelystä

Ehdotuksessa esitetään, että maa-aineslupien muutoksen haussa siirryttäisiin kunnallisvalituksesta hallintovalitukseen. Muutos on hyvin kannatettava. Samassa yhteydessä on syytä rajata valitusoikeus asianomaisiin, sillä kaikkiin kunnan jäseniin ulottuva valitusoikeus ei ole maa-ainesasioissa välttämätöntä. Luonnollisinta olisi myös, että kaikista maa-aineslain mukaisista päätöksistä valitettaisiin jatkossa Vaasan hallinto-oikeuteen.

Ylitarkastaja Sinikka Koikkalainen

Ylitarkastaja Kari Leinonen